सब कुछ होने के बावजूद धमतरी को बाहर रखा ट्राइबल टूरिज्म सर्किट से
आदिवासी ब्लाक नगरी में पर्यटन विकास की अपार संभावनाएं हैं
भास्कर न्यूज | धमतरी
आदिवासी क्षेत्रों में पर्यटन विकास कर वहां की संस्कृति से लोगों को परिचित कराने के लिए राज्य सरकार ने सौ करोड़ की लागत से ट्राइबल टूरिज्म सर्किट विकसित करने की घोषणा की है। इस सर्किट में 7 जिलों के 14 पर्यटन क्षेत्रों को शामिल किया गया है, लेकिन धमतरी जिले को पूरी तरह उपेक्षित कर दिया गया है, जबकि जिले के आदिवासी ब्लाक नगरी में पर्यटन विकास की अपार संभावनाएं हैं और प्रस्तावित सर्किट का रास्ता धमतरी जिले से होकर ही बस्तर संभाग तक पहुंचेगा।
प्रदेश में प्रस्तावित ट्राइबल टूरिज्म सर्किट के रास्ते में धमतरी जिला आने के बावजूद इसकी उपेक्षा को लेकर अब व्यापक प्रतिक्रिया हो रही है और जिले के जनप्रतिनिधियों की कार्यशैली और उनकी नेतृत्व क्षमता पर भी सवाल उठने लगे हैं। पर्यटन विकास के नाम पर शासन का ध्यान सिर्फ जिले के गंगरेल बांध पर ही केन्द्रित है, जबकि जंगल-पहाड़ों से आच्छादित जिले के आदिवासी ब्लाक नगरी में धार्मिक, पुरातात्विक और आध्यात्मिक दृष्टि से पर्यटन विकास की भरपूर संभावनाएं होने के बावजूद इसकी लगातार उपेक्षा की जा रही है।
समृद्ध और गौरवशाली है विरासत : नगरी सिहावा अंचल के युवा नेता टेश्वर सिंह ध्रुव का कहना है कि यह क्षेत्र सप्त ऋषियों की तपोभूमि है और इनके आश्रम आज भी अलग-अलग पहाड़ियों पर मौजूद हैं। महानदी का उद्गम सिहावा पर्वत के कुंड से हुआ है और रामायण में वर्णित रावण-जटायु युद्ध का स्थान भी यहीं है। इसके अलावा जगह-जगह पुरा संपदा बिखरी पड़ी है और प्रकृति के अदभुत नजारे यहां मिलते हैं।
उदंती-सीतानदी टाइगर रिजर्व का बड़ा हिस्सा नगरी ब्लाक में ही है। इनके अलावा और भी ऐसे कई महत्वपूर्ण कारण हैं, जिनकी वजह से पर्यटक यहां खिंचे चले आते हैं, लेकिन उन्हें सुविधाओं की कमी बेहद खलती है, क्याेंकि शासन ने आज तक इस क्षेत्र में पर्यटन विकास को महत्व ही नहीं दिया है।
नगरी-सिहावा में विलुप्त आदिवासियों का है रहवास
नगरी-सिहावा अंचल के जंगलों में विलुप्ति के कगार पर पहुंच चुके कमार जनजाति के लोग भी रहते हैं, जिनके संरक्षण के लिए सरकार तरह-तरह के प्रयास कर रही है। इनके लिए अलग से एक परियोजना भी चलाई जा रही है। मुख्यत: शिकार और जंगली कंदमूल, वनोपज पर गुजारा करने वाली कमार जनजाति की जीवन शैली और प्राचीन परंपराएं आज भी लोगों की जिज्ञासा बढ़ाते हैं। इस आदिवासी संस्कृति और जीवन शैली से रूबरू होना पर्यटकों के लिए भी कौतूहल और रोमांच का विषय हो सकता है।
सर्किट में जुड़ जाए, तो बदलेगी तस्वीर
रूपेश साहू, दुलार ठाकुर, वामन साहू समेत अन्य युवाओं का कहना है कि बस्तर और रायपुर से नगरी सिहावा अंचल तक पहुंचने के लिए अच्छी रोड कनेक्टिविटी तो है, लेकिन यहां पर्यटकों के लिए जरूरी इंफ्रास्ट्रक्चर ही नहीं हैं। यदि इस आदिवासी ब्लाक को भी सरकार ट्राइबल टूरिज्म सर्किट में शामिल कर ले, तो इस पिछड़े आदिवासी अंचल की तस्वीर बदल जाएगी और यह इलाका धार्मिक, आध्यात्मिक, पुरातात्विक और प्राकृतिक पर्यटन के बड़े केेंद्र के रूप में पहचान बना सकेगा।
hin_Deva hin_Deva mar_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva